Index - Tech - Ez minden idők legnagyobb csipüzlete
Ez minden idők legnagyobb csipüzlete
2016.10.27. 16:50
A világ egyik legnagyobb csipgyártója, a Qualcomm bejelentette, hogy megveszik az NXP nevű holland riválist, méghozzá 47 milliárd dollárért (13,3 ezermilliárd forintért), amivel a felvásárlás rögtön minden idők legnagyobb üzletévé lépett elő a csipgyártók piacán.
Az NXP nem olyan ismert név, mint az Qualcomm, az AMD vagy az NVIDIA, pedig a két utóbbinál még nagyobb bevételt is produkáltak 2014-ben. Bár telefonokban is megtalálhatók a termékeik – ők gyártják például az iPhone 7-ben is található NFC-csipeket –, jóval erősebb a jelenlétük az autók, a biztonságtechnika és a Dolgok Internete terén.
A Qualcommnak az üzlet éppen ez utóbbi területek miatt lehet igazán érdekes, mert mindegyiken próbálkoznak ők is, de egyelőre igazán nagy siker nélkül. Az NXP megszerzése segíthet a pozícióik stabilizálásában és a további terjeszkedésben.
A globális felvásárlásra még a világ több országában rá kell bólintania az illetékes helyi hatóságoknak, de várhatóan 2017 vége előtt lezárul a üzlet.